52
1 Muka, muka iwe Zioni,
zvifukidze nesimba.
Fuka nguo dzako dzakanakisa,
iwe Jerusarema, guta dzvene.
Vasina kudzingiswa navakasvibiswa
havachapindizve mauri.
2 Zunza guruva rako: simuka,
ugare paushe, iwe Jerusarema.
Zvisunungure pangetani dziri pamutsipa wako,
iwe nhapwa, Mwanasikana weZioni.
3 Nokuti zvanzi naJehovha,
“Wakatengeswa pasina mutengo,
uye uchadzikinurwa pasina mari.”
4 Nokuti zvanzi naIshe Jehovha,
“Pakutanga vanhu vangu vakaenda kuIjipiti kundogarako;
iye zvino Asiria inovamanikidza.
5 “Uye zvino ndinei pano?” ndizvo zvinotaura Jehovha.
“Nokuti vanhu vangu vakabviswa pasina,
uye avo vanovatonga vanovaseka,”
ndizvo zvinotaura Jehovha.
“Uye zuva rose
zita rangu rinogara richimhurwa.
6 Naizvozvo vanhu vangu vachaziva zita rangu;
naizvozvo pazuva iro vachaziva
kuti ndini ndakazvitaura.
Hongu, ndini iye.”
7 Dzakanaka sei pamusoro pamakomo
tsoka dzavanouya namashoko akanaka,
vanoparidza rugare,
vanouya namashoko akanaka,
vanoparidza ruponeso,
vanoti kuZioni,
“Mwari wako anotonga!”
8 Chinzwa! Nharirire dzako dzinodanidzira namanzwi adzo;
vanopembera nomufaro pamwe chete.
Panodzokera Jehovha kuZioni,
vachazviona nameso avo pachavo.
9 Pururudzai muimbe nziyo dzomufaro pamwe chete,
imi matongo eJerusarema,
nokuti Jehovha anyaradza vanhu vake,
akadzikinura Jerusarema.
10 Jehovha acharatidza ruoko rwake rutsvene
pamberi pendudzi dzose,
uye magumo ose enyika achaona
ruponeso rwaMwari wedu.
11 Ibvai, ibvai, budai ikoko!
Musabata chinhu chine tsvina!
Budaimo mugova vakachena,
imi munotakura midziyo yaJehovha.
12 Asi hamungazobudi nokukurumidza
kana kuenda muchitiza;
nokuti Jehovha achakutungamirirai,
Mwari waIsraeri achakurindai mushure.
Kutambudzika noKukudzwa kwoMuranda
13 Tarirai muranda wangu achaita nouchenjeri;
achasimudzirwa uye achakwidzwa pamusoro, uye achakudzwa kwazvo.
14 Sezvo vazhinji vakashamiswa naye,
chiso chake chakanga chakakuvadzwa zvikuru, kupfuura chomunhu upi zvake,
uye chimiro chake chakanga chakanganiswa, kupfuura kuratidzika kwomunhu,
15 saka iye achasasa ndudzi zhinji,
uye madzimambo achafumbira miromo nokuda kwake.
Nokuti zvavakanga vasina kuudzwa, vachazviona,
uye zvavasina kumbonzwa, vachazvinzwisisa.