10
Mwari neZvifananidzo
1 Inzwai zvinoreva Jehovha kwamuri, imi imba yaIsraeri. 2 Zvanzi naJehovha:
“Regai kudzidza tsika dzendudzi
kana kuvhundutswa nezviratidzo zviri kudenga
kunyange hazvo ndudzi dzichivhundutswa nazvo.
3 Nokuti tsika dzavanhu hadzina maturo;
vanotema muti musango,
muvezi ouveza nembezo.
4 Vanoushongedza nesirivha negoridhe;
vanourovera nenyundo nezvipikiri
kuti urege kuzungunuka.
5 Sedukununu kumucheto womunda wamavise,
zvifananidzo zvavo hazvigoni kutaura;
zvinofanira kutotakurwa nokuti hazvigoni kufamba.
Musazvitya; hazvigoni kukukuvadzai,
uye hazvina nebasa rose.”
6 Hakuna akafanana nemi, imi Jehovha;
muri mukuru,
uye zita renyu iguru pasimba.
7 Ndianiko angarega kukutyai,
imi Mambo wendudzi?
Izvi ndizvo zvakakufanirai.
Pakati pavakachenjera vose vendudzi nomuushe hwavo hwose,
hakuna akafanana nemi.
8 Vose havana njere uye mapenzi;
vanodzidziswa nezvifananidzo zvamatanda zvisingabatsiri.
9 Sirivha yakapfurwa inotorwa kubva kuTashishi
negoridhe richibva kuUfazi.
Zvakaitwa nemhizha uye nomupfuri wegoridhe,
zvopfekedzwa zvino nguo dzomucheka webhuruu nowepepuru,
zvose zvinoitwa navabati vano umhizha.
10 Asi Jehovha ndiye Mwari wechokwadi; ndiye Mwari mupenyu,
mambo wokusingaperi.
Kana iye atsamwa, nyika inodedera;
ndudzi hadzigoni kumira pamberi pehasha dzake.
11 “Muvaudze kuti, ‘Vamwari ava, vasina kuita matenga nenyika, vachaparara panyika nepasi pamatenga.’ ”
12 Asi Mwari akaita nyika nesimba rake,
akateya nyika nouchenjeri hwake,
uye akatambanudza matenga nokunzwisisa kwake.
13 Paanotinhira, mvura zhinji iri mumatenga inoita mubvumo;
anoita kuti makore asimuke kubva kumigumo yenyika.
Anotuma mheni pamwe nemvura,
uye anouyisa mhepo kubva mumatura ake.
14 Mumwe nomumwe haafungi uye haana zivo;
mupfuri mumwe nomumwe wegoridhe anonyadziswa nezvifananidzo zvake.
Zvifananidzo zvake ndezvenhema;
hazvina mweya mazviri.
15 Hazvina maturo, zvinhu zvokutuka;
kutongwa kwazvo pakunosvika, zvose zvichaparara.
16 Iye anenge ari mugove waJakobho haana kufanana nazvo,
nokuti ndiye Muiti wezvinhu zvose,
kusanganisa naIsraeri, rudzi rwenhaka yake,
Jehovha Wamasimba Ose ndiro zita rake.
Kuparadzwa Kuri Kuuya
17 Unganidzai nhumbi dzenyu mubve munyika,
imi makakombwa.
18 Nokuti zvanzi naJehovha:
“Panguva ino ndichapotsera kure
avo vanogara munyika ino;
Ndichauyisa nhamo
pamusoro pavo kuti vagotapwa.”
19 Ndine nhamo nokuda kwokukuvara kwangu!
Ronda rangu harirapiki! Asi ndakati,
“Uku kurwara ndokwangu,
uye ndinofanira kukutakura.”
20 Tende rangu raparadzwa;
mabote aro ose adamburwa.
Vanakomana vangu vabva kwandiri uye havachipozve;
hakuna asara zvino kuti amise tende rangu
kana kumisa dumba rangu.
21 Vafudzi havana njere,
uye havabvunzi Jehovha;
saka havabudiriri
uye makwai avo ose apararira.
22 Inzwai! Chiziviso chiri kuuya,
bope guru richabva kunyika yokumusoro!
Richaita kuti maguta eJudha aparare,
agarwe namakava.
Munyengetero waJeremia
23 Haiwa Jehovha, ndinoziva kuti upenyu hwomunhu hahusi hwake;
hazvizi kumunhu kuti aruramise nzira dzake.
24 Ndirangei, Jehovha, asi chete nokururamisira,
kwete mukutsamwa kwenyu,
kuti murege kundiparadza zvachose.
25 Dururirai kutsamwa kwenyu pamusoro pendudzi
dzisingakurangarirei,
pamusoro pavanhu vasingadani kuzita renyu.
Nokuti vakadya Jakobho;
vakamudya zvachose,
uye vakaparadza nyika yake.