29
Nhamo kuGuta raDhavhidhi
1 Une nhamo iwe Arieri, Arieri,
guta raigara Dhavhidhi!
Wedzera gore pagore;
uye regai nguva dzemitambo yenyu dzirambe dziripo.
2 Kunyange zvakadaro, ndichakomba Arieri;
pachava nokuungudza uye nokuchema,
richafanana nechoto chearitari kwandiri.
3 Ndichakukomba kumativi ose;
ndichakukomberedza neshongwe
uye ndichavaka nhare dzokurwa newe.
4 Uchadzikisirwa pasi, uchataura uri pasi;
kutaura kwako kuchabva muguruva.
Inzwi rako richava seresvikiro rinobva pasi muvhu;
kutaura kwako kuchaita zevezeve kuchibva muguruva.
5 Asi vavengi vako vazhinji vachava seguruva rakatsetseka,
vane utsinye vachafanana nehundi inopepereswa.
Pakarepo, nokukurumidza
6 Jehovha Wamasimba Ose achauya
nokutinhira nokudengenyeka kwenyika, uye nemheremhere huru,
nechamupupuri, nedutu guru uye nomurazvo womoto unoparadza zvose.
7 Ipapo mhomho dzendudzi dzose dzakawanda dzinorwa neArieri,
dzinorirwisa iro nenhare dzaro uye dzinorikomba,
zvichaita sokurota,
nechiratidzo chinoonekwa usiku,
8 sezvinoitwa nomunhu ane nzara anorota achidya,
asi apepuka, anowana nzara yake ichiripo;
sezvinoita munhu ane nyota anorota achinwa mvura,
asi omuka achiziya, nyota yake isina kupera.
Naizvozvo ndizvo zvichaitawo marudzi ose akawanda
anorwa neGomo reZioni.
9 Katyamarai uye mushamiswe,
zvipofumadzei muve vasingaoni;
dhakwai asi kwete newaini;
dzedzerekai asi kwete nedoro.
10 Jehovha akauyisa pamusoro penyu hope huru;
Akafukidza meso enyu, vaprofita;
akafukidza misoro yenyu, vaoni.
11 Nokuti kwamuri, chiratidzo ichi hachizi chinhu asi mashoko akanamirwa murugwaro. Uye kana mukapa rugwaro kuno mumwe munhu anogona kuverenga, mukati kwaari, “Ndapota, verenga izvi,” achapindura achiti, “Handikwanisi, nokuti rwakanamirwa.” 12 Kana kuti mukapa rugwaro kuno mumwe asingagoni kuverenga, mukati kwaari, “Ndapota, verenga izvi,” achapindura achiti, “Handigoni kuverenga.”
13 Ishe anoti:
“Vanhu ava vanoswedera kwandiri nemiromo yavo,
uye vanondikudza nemiromo yavo,
asi mwoyo yavo iri kure neni.
Kundinamata kwavo
kwangova kwemitemo inodzidziswa navanhu chete.
14 Naizvozvo ndichashamisa vanhu ava zvakare
nechishamiso pamusoro pechishamiso;
uchenjeri hwavakachenjera huchaparadzwa,
zivo yavane zivo ichapera.”
15 Vane nhamo avo vanosvika kwakadzika dzika
kuti vavanzire Jehovha mano avo,
vanoita mabasa avo murima vachifunga mumwoyo yavo kuti,
“Ndiani anotiona? Ndiani achaziva?”
16 Munoshandura mamiriro ezvinhu,
sezvinonzi muumbi wehari anonzi ndiye ivhu!
Ko, chakaumbwa chingati kuna iye akachiumba,
“Iye haana kundiita?”
Ko, hari ingati kumuumbi,
“Iye haana chaanoziva?”
17 Ko, Rebhanoni haingashandurwi ikava munda wakaorera muchinguva chidiki,
uye munda wakaorera ugoita kunge dondo?
18 Pazuva iro vanamati vachanzwa shoko rorugwaro,
uye meso amapofu achaona
ari pakasviba naparima.
19 Zvakare vanozvininipisa vachafara muna Jehovha;
vanoshayiwa vachafara muMutsvene waIsraeri.
20 Vane utsinye vachaparadzwa,
vaseki vachanyangarika,
uye vose vane ziso rinofarira zvakaipa vachaurayiwa,
21 avo vanopomera munhu mhosva neshoko chete,
vanoisira musungo kuna anoruramisira mudare,
uye nouchapupu hwenhema, vanokonesa kururamisirwa kwavasina mhosva.
22 Naizvozvo izvi ndizvo zvinotaura Jehovha, akadzikinura Abhurahama, achiti kuimba yaJakobho:
“Jakobho haachazonyadziswizve;
zviso zvavo hazvichazocheneruki.
23 Pavachaona vana vavo pakati pavo,
iro basa ramaoko angu,
vachachengeta zita rangu muutsvene;
vachaziva utsvene hwoMutsvene waJakobho,
uye vachamira vachitya Mwari waIsraeri.
24 Vakarasika pamweya vachawana njere;
vanonyunyuta vachagamuchira kurayirwa.”