2
Kufara kuzhinji hakuna maturo
1 Ndakati mumwoyo mangu, “Uya zvino, ndichakuedza nomufaro kuti uzive chakanaka.” Asi naizvozviwo hazvina maturo. 2 Ndakati, “Kuseka upenzi, uyezve mafaro anobatsireiko?” 3 Ndakaedza kuzvifadza newaini, uye kumbundikira upenzi, pfungwa dzangu dzichinditungamirira nouchenjeri. Ndaida kuona kuti chii chakafanira kuti vanhu vaite pasi pedenga mumazuva mashoma oupenyu hwavo.
4 Ndakaita mabasa makuru; ndakazvivakira dzimba ndikazvirimira minda yemizambiringa. 5 Ndakazvigadzirira mapindu, neminda yemiti uye ndikasimamo miti yemichero yendudzi dzose. 6 Ndakavaka madhamu kuti ndidiridzire sango remiti yaikura. 7 Ndakatenga varandarume navarandakadzi, uye ndaiva navamwe varanda vakaberekerwa mumba mangu. Ndaivawo nepfuma zhinji yemombe namakwai, kupfuura ani zvake akanditangira kuvapo paJerusarema. 8 Ndakazviunganidzira sirivha negoridhe, uye nepfuma yamadzimambo uye neyamatunhu. Ndakatsvaka vaimbi, varume navakadzi, uye nezviridzwa, nezvinofadza vanakomana vavanhu, navarongowo vazhinji. 9 Saka ndakava mukuru kwazvo kupfuura ani zvake akanditangira paJerusarema. Mune izvi zvose uchenjeri hwangu hwakaramba huneni.
10 Handina kuzvirambidza zvinhu zvaidiwa nameso angu,
handina kurambidza mwoyo wangu mufaro.
Mwoyo wangu wakafadzwa nebasa rangu rose,
uye uyu ndiwo wakava mubayiro wokushanda kwangu kwose.
11 Asi pandakaongorora mabasa ose akanga aitwa namaoko angu
uye zvandakatambudzikira kuti ndiwane,
zvose zvakanga zvisina maturo, kwaingova kudzingana nemhepo;
hapana chaibatsira pasi pezuva.
Uchenjeri noUpenzi hazvina maturo
12 Naizvozvo ndakapindura pfungwa dzangu kuti ndicherechedze uchenjeri,
urema uye noupenzi.
Chii chimwe chingaitwa nomunhu
anotevera mumwe paumambo kunze kwezvakatoitwa kare?
13 Ndakaona kuti uchenjeri huri nani pano upenzi,
sezvo chiedza chiri nani pane rima.
14 Meso omunhu akachenjera ari mumusoro make,
nokuno rumwe rutivi benzi richifamba murima;
asi ndakasvika pakuziva kuti
vose vanowirwa nedambudziko rimwe chete.
15 Ipapo ndakafunga mumwoyo mangu ndikati,
“Magumo ebenzi achandiwanawo neni.
Chii zvino chandinowana pakuva munhu akachenjera?”
Ndakati mumwoyo mangu,
“Izviwo hazvina maturo.”
16 Nokuti munhu akachenjera akafanana nebenzi pakusarangarirwa;
mumazuva anouya vose vachazokanganwikwa.
Kufanana nebenzi, akachenjera anofanira kufawo!
Kushanda hakuna maturo
17 Saka ndakavenga upenyu, nokuti basa rinoitwa pasi pezuva rakandirwadza kwazvo. Zvose hazvo hazvina maturo, kudzingana nemhepo. 18 Ndakavenga zvinhu zvose zvandakashingairira pasi pezuva, nokuti ndinofanira kuzvisiyira anonditevera. 19 Uye ndiani angaziva kana achizova akachenjera kana benzi? Kunyange zvakadaro achava nesimba pamusoro pebasa rose randakatamburira nesimba nounyanzvi hwangu pasi pezuva. Izviwo hazvina maturo. 20 Saka mwoyo wangu wakatanga kushungurudzika pamusoro pokutambudzika nokushanda kwangu pasi pezuva. 21 Nokuti munhu angaite basa rake nouchenjeri, noruzivo uye nounyanzvi, zvino ipapo ozofanira kusiya zvose zvaanazvo kuno mumwe asina kuzvishandira. Naizvozviwo hazvina maturo uye chinhu chakaipa kwazvo. 22 Munhu anowanei pakushanda kwose nokushingaira kwomwoyo nokuda kwokushanda kwake pasi pezuva? 23 Mazuva ake ose basa rake kurwadziwa nokusuwa; kunyange nousiku pfungwa dzake hadzizorori. Naizvozviwo hazvina maturo.
24 Munhu haana chaangaita chinopfuura kudya nokunwa kuti awane kugutswa pakushanda kwake. Naizvozviwo, ndinoona kuti zvinobva muruoko rwaMwari, 25 nokuti kana pasina iye, ndiani angadya kana kuwana mufaro? 26 Kuno munhu anomufadza, Mwari anopa uchenjeri, nezivo nomufaro asi kuno mutadzi, anopa basa rokuunganidza nokuchengetera upfumi kuti agozvipa uyo anofadza Mwari. Naizvozviwo hazvina maturo, kudzingana nemhepo.