Pisarema 72
Pisarema raSoromoni.
1 Shongedzai Mambo nokururamisira kwenyu, imi Mwari,
mwanakomana wamambo nokururama kwenyu.
2 Achatonga vanhu venyu nokururama,
navanonetswa venyu nokururamisira.
3 Makomo achavigira vanhu kubudirira,
nezvikomo, chibereko chokururama.
4 Achadzivirira vanonetswa pakati pavanhu,
uye achaponesa vana vavanoshayiwa;
achapwanya mudzvinyiriri.
5 Achashinga sokuvapo kwezuva, sokuvapo kwomwedzi,
kusvikira kumarudzi ose anotevera,
6 achafanana nemvura inonaya pamunda une uswa hwakachekererwa,
seguti rinonyorovesa nyika.
7 Pamazuva ake vakarurama vachakura zvakanaka;
kubudirira kuchawanda kusvikira mwedzi waguma.
8 Achatonga kubva kugungwa kusvikira kugungwa,
uye kubva paRwizi kusvikira kumagumo enyika.
9 Marudzi omugwenga achapfugama pamberi pake,
uye vavengi vake vachananzva guruva.
10 Madzimambo eTashishi navari kumahombekombe ari kure
vachamuvigira mutero;
madzimambo eShebha neSebha
vachamupa zvipo.
11 Madzimambo ose achamupfugamira
uye ndudzi dzose dzichamushandira.
12 Nokuti acharwira vanoshayiwa vanodanidzira;
vanonetswa vasina anovabatsira.
13 Achanzwira ngoni vasina simba navanoshayiwa,
uye achaponesa vanoshayiwa kubva parufu.
14 Achavanunura pakudzvinyirirwa nokuitirwa zvinhu nechisimba,
nokuti ropa ravo rinokosha pamberi pake.
15 Iye ngaararame upenyu hurefu!
Goridhe rinobva kuShebha ngaripiwe kwaari.
Vanhu ngavarambe vachimunyengeterera
uye vamuropafadze zuva rose.
16 Zviyo ngazviwande munyika yose;
ngazvizengaire pamusoro pezvikomo.
Zvibereko zvazvo ngazvikure zvakanaka seRebhanoni;
ngazvibukire sebundo romusango.
17 Zita rake ngarigare nokusingaperi;
ngarirambe riripo sokuvapo kwezuva.
Ndudzi dzose dzicharopafadzwa kubudikidza naye,
uye vachamuti, ano mufaro.
18 Jehovha Mwari ngaarumbidzwe, Mwari waIsraeri,
iye oga anoita mabasa anoshamisa.
19 Zita rake rinobwinya ngarirumbidzwe nokusingaperi;
nyika yose ngaizadzwe nokubwinya kwake.
Ameni naAmeni.
20 Ndipo panoperera minyengetero yaDhavhidhi, mwanakomana waJese.