46
Shoko pamusoro peIjipiti
1 Iri ndiro shoko raJehovha rakauya kuna Jeremia muprofita pamusoro pendudzi:
2 Pamusoro peIjipiti:
Iri ndiro shoko pamusoro pehondo yaFaro Neko mambo weIjipiti, yakakundwa paKarikemishi, paRwizi Yufuratesi naNebhukadhinezari mambo weBhabhironi mugore rechina raJehoyakimi mwanakomana waJosia mambo weJudha:
3 “Gadzirai nhoo dzenyu, dzose huru neduku,
mubude kundorwa!
4 Sungai mabhiza,
sungirirai zvigaro!
Mirai panzvimbo yenyu
makapfeka nguwani!
Rodzai mapfumo enyu,
pfekai nguo dzenyu dzokurwa!
5 Ndinooneiko?
Vavhundutswa,
vari kudzokera shure,
mhare dzavo dzakundwa.
Vari kutiza nokukurumidza
vasingacheuki,
uye pano kutya kumativi ose,”
ndizvo zvinotaura Jehovha.
6 Vanogona kumhanya havangatizi,
uye vakasimba havangapunyuki.
Nechokumusoro paRwizi Yufuratesi
vanogumburwa vagowa.
7 Ndianiko uyu anozara serwizi Nairi,
senzizi dzamapopopo emvura?
8 Ijipiti yazara seNairi,
senzizi dzamapopopo.
Inoti, “Ndichazara ndigofukidza nyika;
ndichaparadza maguta navanhu vawo.”
9 Virimai, imi mabhiza!
Chairai nehasha, imi vatasvi vengoro!
Fambirai mberi, imi mhare,
varume veEtiopia nePuti vanoitakura nhoo,
varume veRidhia vanowembura uta.
10 Asi zuva iro nderaShe, iye Jehovha Wamasimba Ose,
iro zuva rokutsiva, rokutsiva vavengi vake.
Munondo uchadya kusvikira waguta,
kusvikira wapodza nyota yawo neropa.
Nokuti Ishe, iye Jehovha Wamasimba Ose, achabayira chibayiro
kunyika yokumusoro paRwizi Yufuratesi.
11 “Kwidza kuGireadhi undotora bharimu,
iwe Mwanasikana Mhandara yeIjipiti.
Asi unongowanza mishonga pasina;
kuporeswa kwako hapana.
12 Ndudzi dzichanzwa nezvokunyadziswa kwako;
kuchema kwako kuchazadza nyika.
Mhare ichabondera pane imwe mhare;
vachawira pasi pamwe chete.”
13 Iri ndiro shoko rakataurwa naJehovha kuna Jeremia muprofita, pamusoro pokuuya kwaNebhukadhinezari mambo weBhabhironi kuzorwa neIjipiti achiti:
14 “Zivisai izvi muIjipiti, mugozviparidza paMigidhori;
zviparidzeiwo paNofi neTapanesi muchiti:
‘Torai nzvimbo yenyu uye muzvigadzirire,
nokuti munondo unodya vakakupoteredzai.’
15 Ko, mhare dzenyu dzingadzikisirwei?
Havangagoni kumira, nokuti Jehovha achavadzikisa pasi.
16 Vacharamba vachingogumburwa;
vachawa mumwe nomumwe pamusoro pomumwe.
Vachati, ‘Simukai, ngatidzokerei
kuvanhu vokwedu nokunyika yedu,
kure nomunondo womumanikidzi wedu.’
17 Ikoko vachadanidzira vachiti,
‘Faro mambo weIjipiti anongova ruzha chete;
akatadza kushandisa mukana wake.’
18 “Zvirokwazvo noupenyu hwangu,” ndizvo zvinotaura Mambo,
ane zita rinonzi Jehovha Wamasimba Ose,
“pano mumwe achauya akaita seTabhori pakati pamakomo,
seKarimeri pagungwa.
19 Rongedzai zvinhu zvenyu, nokuti muchaenda kuutapwa,
imi munogara muIjipiti,
nokuti Nofi richaitwa dongo,
uye richava dongo risina anogaramo.
20 “Ijipiti itsiru rakaisvonaka,
asi vuvo riri kuuya
kuzorwisa richibva kumusoro.
21 Varwi vanorwa kuti varipirwe mari chete vari mairi,
vakaita semhuru dzakakodzwa.
Naivowo vachatendeuka uye vachatiza pamwe chete,
havangamiri panzvimbo yavo,
nokuti zuva renjodzi riri kuuya pamusoro pavo,
nguva yokurangwa kwavo.
22 Ijipiti ichashinyira senyoka inotiza
pakuuya nechisimba kwomuvengi;
vachauya kuzorwa nayo namatemo,
savarume vanotema miti.
23 Vachatemera sango raro pasi,”
ndizvo zvinotaura Jehovha,
“kunyange risingapindiki zvaro.
Vakawanda kupfuura mhashu,
havaverengeki.
24 Mwanasikana weIjipiti achanyadziswa,
achaiswa mumaoko avanhu vokumusoro.”
25 Jehovha Wamasimba Ose, Mwari weIsraeri, anoti, “Ndava pedyo nokuuyisa shamhu pamusoro paAmoni mwari weTebhesi, napamusoro paFaro, neIjipiti navamwari vayo namadzimambo ayo, napamusoro peavo vanovimba naFaro. 26 Ndichavaisa mumaoko eavo vanotsvaka kuvauraya, nokuna Nebhukadhinezari mambo weBhabhironi namachinda ake. Shure kwaizvozvo, Ijipiti ichagarwa sepamazuva akare,” ndizvo zvinotaura Jehovha.
27 “Usatya, iwe Jakobho muranda wangu;
usavhunduka, iwe Israeri.
Zvirokwazvo ndichakuponesa uri kunzvimbo iri kure,
nezvizvarwa zvako kubva kunyika youtapwa hwavo,
Jakobho achavazve norugare nokuchengetedzeka,
uye hakuna achamutyisa.
28 Usatya, iwe Jakobho muranda wangu,
nokuti ndinewe,” ndizvo zvinotaura Jehovha.
“Kunyange ndikaparadza chose marudzi ose
andakakuparadzirai pakati pawo,
handizokuparadzei imi zvachose.
Ndichakurangai, asi chete nokururamisira;
handingakuregei musina kurangwa zvachose.”